รองนายกรัฐมนตรีเยี่ยมชมผลงานโครงการโรงเรียนต้นแบบเพาะพันธุ์ปัญญาของ จ.ลำปาง
พล.อ.อ.ประจิน  จั่นตอง รองนายกรัฐมนตรี ผู้ดูแลสำนักงานกองทุนสนับสนุนการวิจัย (สกว.) พร้อมด้วยคณะกรรมการนโยบายกองทุนสนับสนุนการวิจัย คณะกรรมการติดตามและประเมินผลการสนับสนุนการวิจัย และผู้ทรงคุณวุฒิประจำหน่วยงานด้านการศึกษาจากส่วนกลาง ร่วมลงพื้นที่ติดตามประเมินผลการดำเนินงานโครงการ “โรงเรียนเพาะพันธุ์ปัญญา (พัฒนายุววิจัย)” ของจังหวัดลำปาง พร้อมเข้าเยี่ยมชมผลงานของกลุ่มเยาวชนนักเรียนในโรงเรียนต้นแบบ ที่โรงเรียนเสริมงามวิทยาคม ตำบลทุ่งงาม อำเภอเสริมงาม จังหวัดลำปาง โดยมีนายทรงพล  สวาสดิ์ธรรม ผู้ว่าราชการจังหวัดลำปาง เป็นตัวแทนในนามจังหวัด นำทีมคณะผู้บริหารหน่วยงานองค์กรการศึกษา นักวิจัย ทั้งจากภาครัฐ ภาคเอกชน รวมถึงคณะผู้บริหารหน่วยงานส่วนราชการที่เกี่ยวข้องในพื้นที่จังหวัดลำปาง ตลอดจนคณะครู อาจารย์ และเยาวชนนักเรียน โรงเรียนเสริมงามวิทยาคมร่วมกันให้การต้อนรับคณะฯ พร้อมร่วมนำเสนอผลงาน โครงงานฐานวิจัยของกลุ่มนักเรียนในเรื่องต่างๆ ต่อคณะผู้ดูงานติดตามและประเมินผล
สำหรับโรงเรียนเสริมงามวิทยาคม เป็น 1 ใน 16 โรงเรียนต้นแบบ ในโครงการเพาะพันธุ์ปัญญา หรือพัฒนายุววิจัย โดยได้รับการสนับสนุนทุนดำเนินงานโครงการฯ จาก สกว. และ ธ.กสิกรไทย จำกัด (มหาชน) ซึ่งจากการเข้าร่วมโครงการฯ ทางโรงเรียนได้มีการจัดการเรียนรู้รูปแบบใหม่ ให้ผู้เรียนได้จัดทำโครงงานในสาระวิชาที่เรียน ด้วยการนำกระบวนการวิจัยมาเป็นกระบวนการทำงาน นำองค์ความรู้ด้านวิชาการ “สะเต็มศึกษา” ทั้งวิทยาศาสตร์ เทคโนโลยี วิศวกรรม คณิตศาสตร์ มาบูรณาการร่วมกันจัดทำโครงงานฐานวิจัย ตามที่ผู้เรียนมีความสนใจเพื่อให้ได้องค์ความรู้ใหม่ๆ ซึ่งในกระบวนการเรียนรู้ดังกล่าว ได้ทำให้ผู้เรียนเกิดกระบวนการคิด วิเคราะห์ และมีพัฒนาการทักษะในด้านต่างๆ ตามทักษะการเรียนรู้แห่งศตวรรษที่ 21

โดยในการติดตามเยี่ยมชมโครงการ รองนายกรัฐมนตรี ได้กล่าวชื่นชมการจัดการเรียนการสอนของโรงเรียนเสริมงามวิทยาคม ที่สามารถออกแบบการเรียนรู้ให้มีความหลากหลาย มีกิจกรรมการเรียนที่ให้ความสำคัญกับเด็กนักเรียน ทำให้นักเรียนเกิดความสนใจใฝ่หาที่จะเรียนรู้ด้วยตนเอง รู้จักที่จะปฏิบัติคิดวิเคราะห์แก้ไขปัญหาในเรื่องต่างๆ รอบตัว ซึ่งจะเป็นองค์ความรู้ทักษะใหม่สำหรับเด็ก ที่เด็กไม่สามารถเรียนรู้ได้จากห้องเรียนปกติ และยังเป็นความรู้ที่เด็กจะสามารถนำไปใช้ได้จริงในชีวิตประจำวันด้วย

โอกาสนี้ รองนายกรัฐมนตรี พร้อมด้วยคณะกรรมการติดตามประเมินผล คณะผู้บริหารหน่วยงานองค์กรต่างๆ ที่เกี่ยวข้อง ได้ร่วมกันเข้าเยี่ยมชมโครงงานฐานวิจัยของกลุ่มนักเรียน โรงเรียนเสริมงามวิทยาคม ซึ่งได้มีการดำเนินงานต่อเนื่องมาเป็นปีที่ 5 มีโครงงานเด่นที่ได้ทำการพัฒนาต่อยอดจากปี 2556 และมีโครงงานใหม่ๆ ของกลุ่มนักเรียนเยาวชนที่กำลังศึกษาอยู่ในระดับชั้นมัธยมศึกษาปีที่ 4-6 ประจำปีการศึกษา 2560 รวมทั้งหมด 5 โครงงาน ประกอบด้วย โครงงานฐานวิจัยเรื่อง “ถั่วลิสง” ซึ่งกลุ่มนักเรียนได้ทำการศึกษาเรื่องราคา สารปนเปื้อน เมล็ดพันธุ์ เครื่องมือที่ใช้ในการเพาะปลูก การเก็บเกี่ยว และการปลูกพืชเสริมต่างๆ เพื่อเพิ่มรายได้ลดต้นทุนการผลิต, โครงงานฐานวิจัยเรื่อง “กระเทียม” ทำการศึกษาเรื่องวิธีเร่งการงอก การผลิตเมล็ดพันธุ์ เทคนิควิธีการปลูกให้กระเทียมมีหัวใหญ่ได้น้ำหนักทนต่อโรคขายได้ราคา, โครงงานฐานวิจัยเรื่อง “ผ้าทอ” ทำการศึกษาถึงกรรมวิธีการผลิตเส้นด้าย การทอ การออกแบบลวดลาย การทำสีและการย้อม เพื่อสร้างมูลค่าเพิ่มแก่ผลิตภัณฑ์, โครงงานฐานวิจัยเรื่อง “ผักกาด” ศึกษาวิธีการปลูกการให้น้ำสมุนไพรที่จะช่วยให้ผักกาดดูดซึมน้ำและอาหารได้ดีขึ้น วิธีการกำจัดศัตรูผักกาดด้วงหมัดด้วยเกษตรอินทรีย์ และโครงงานฐานวิจัยเรื่อง “น้ำพริกลาบ” ทำการศึกษากรรมวิธีกระบวนการผลิต วิธีการเก็บรักษา การบรรจุภัณฑ์เพื่อยืดอายุ รักษากลิ่น และลดปริมาณสารก่อมะเร็ง

ทั้งนี้ สำหรับโครงงานทั้ 5 โครงงาน กลุ่มนักเรียนโรงเรียนเสริมงามวิทยาคม ได้คิดและทำการศึกษาวิจัยเนื่องจากว่า พืชผักที่ได้ทำการวิจัยล้วนเป็นพืชเกษตรที่ชุมชนนิยมปลูกและจำหน่ายกันมาก รวมถึงผ้าทอชาวบ้านในพื้นที่ส่วนใหญ่ได้ทำกันเป็นอาชีพสร้างรายได้เลี้ยงครอบครัว ซึ่งองค์ความรู้ที่ได้จากโครงงานฐานวิจัยได้ส่งผลดี โดยชาวบ้านในชุมชนพื้นที่สามารถนำไปใช้เป็นแนวทางปฏิบัติให้เกิดผลดีกับการประกอบอาชีพได้จริง


สำนักงานประชาสัมพันธ์จังหวัดลำปาง นายชาญณรงค์  ปันเต